CELEX: 32013R0393
Language: ro
Date: 2013-04-29 00:00:00
Title: Regulamentul de punere în aplicare (UE) nr. 393/2013 al Comisiei din 29 aprilie 2013 de modificare a Regulamentului (CE) nr. 1120/2009 și a Regulamentului (CE) nr. 1122/2009 în ceea ce privește criteriile de eligibilitate și obligațiile de notificare aplicabile soiurilor de cânepă, în scopul implementării schemelor de sprijin direct pentru fermieri

30.4.2013   
            
            
               RO
            
            
               Jurnalul Oficial al Uniunii Europene
            
            
               L 118/15
            
         REGULAMENTUL DE PUNERE ÎN APLICARE (UE) NR. 393/2013 AL COMISIEI
   din 29 aprilie 2013
   de modificare a Regulamentului (CE) nr. 1120/2009 și a Regulamentului (CE) nr. 1122/2009 în ceea ce privește criteriile de eligibilitate și obligațiile de notificare aplicabile soiurilor de cânepă, în scopul implementării schemelor de sprijin direct pentru fermieri
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 73/2009 al Consiliului din 19 ianuarie 2009 de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori, de modificare a Regulamentelor (CE) nr. 1290/2005, (CE) nr. 247/2006, (CE) nr. 378/2007 și de abrogare a Regulamentului (CE) nr. 1782/2003 (1), în special articolul 39 alineatul (2) și articolul 142 litera (h),
   întrucât:
   
               (1)
            
            
               În conformitate cu articolul 39 alineatul (1) din Regulamentul (CE) nr. 73/2009, suprafețele utilizate pentru producția de cânepă sunt eligibile pentru plăți directe doar în cazul în care conținutul de tetrahidrocanabinol din soiurile utilizate nu depășește 0,2 %. În conformitate cu articolul 124 alineatul (3) din Regulamentul (CE) nr. 73/2009, articolul 39 din același regulament se aplică, de asemenea, suprafețelor din cadrul schemei de plată unică din noile state membre.
            
         
               (2)
            
            
               Articolul 10 din Regulamentul (CE) nr. 1120/2009 al Comisiei din 29 octombrie 2009 de stabilire a normelor de aplicare a schemei de plată unică prevăzute în titlul III din Regulamentul (CE) nr. 73/2009 al Consiliului de stabilire a unor norme comune pentru sistemele de ajutor direct pentru agricultori în cadrul politicii agricole comune și de instituire a anumitor sisteme de ajutor pentru agricultori (2) prevede că plata drepturilor pentru suprafețele cultivate cu cânepă este condiționată de utilizarea de semințe din soiurile enumerate în „Catalogul comun al soiurilor de plante agricole”, cu excepția soiurilor Finola și Tiborszállási, care în prezent sunt eligibile doar în Finlanda și, respectiv, în Ungaria.
            
         
               (3)
            
            
               Pe baza notificărilor transmise de unele state membre și având în vedere faptul că este deja prevăzută o procedură pentru excluderea unui soi dat la nivelul statelor membre, schema poate fi simplificată la nivelul Uniunii prin eliminarea dispoziției care limitează eligibilitatea suprafețelor care utilizează soiurile Finola și Tiborszállási la un anumit stat membru.
            
         
               (4)
            
            
               Articolul 40 din Regulamentul (CE) nr. 1122/2009 al Consiliului din 30 noiembrie 2009 de stabilire a normelor de aplicare a Regulamentului (CE) nr. 73/2009 al Consiliului în ceea ce privește ecocondiționalitatea, modularea și sistemul integrat de administrare și control în cadrul schemelor de ajutor direct pentru agricultori prevăzute de regulamentul respectiv, precum și de aplicare a Regulamentului (CE) nr. 1234/2007 al Consiliului în ceea ce privește ecocondiționalitatea în cadrul schemei de ajutoare prevăzute pentru sectorul vitivinicol (3) stabilește procedura care trebuie urmată atunci când conținutul de tetrahidrocanabinol al probelor dintr-un soi dat depășește valoarea prevăzută la articolul 39 alineatul (1) din Regulamentul (CE) nr. 73/2009.
            
         
               (5)
            
            
               Având în vedere că statele membre au toate informațiile necesare pentru a solicita Comisiei autorizația de a interzice comercializarea unui soi de cânepă cu un conținut de tetrahidrocanabinol mai mare decât cel stabilit la articolul 39 alineatul (1) din Regulamentul (CE) nr. 73/2009 și de a exclude acest soi de pe lista soiurilor eligibile pentru plățile directe, schema poate fi simplificată și mai mult prin eliminarea obligației de a notifica rapoartele privind constatarea cantității de tetrahidrocanabinol la probele din soiul respectiv.
            
         
               (6)
            
            
               Din aceste motive, Regulamentul (CE) nr. 1120/2009 și Regulamentul (CE) nr. 1122/2009 trebuie modificate în consecință.
            
         
               (7)
            
            
               Măsurile prevăzute de prezentul regulament sunt în conformitate cu avizul Comitetului de gestionare privind plățile directe,
            
         ADOPTĂ PREZENTUL REGULAMENT:
   Articolul 1
   Articolul 10 din Regulamentul (CE) nr. 1120/2009 se înlocuiește cu următorul text:
   
      „Articolul 10
      Producția de cânepă
      În sensul articolului 39 din Regulamentul (CE) nr. 73/2009, plata drepturilor pentru suprafețele cultivate cu cânepă este condiționată de utilizarea de semințe din soiurile enumerate în «Catalogul comun al soiurilor de plante agricole» la data de 15 martie a anului pentru care se acordă plata respectivă și publicate conform articolului 17 din Directiva 2002/53/CE a Consiliului (4). Semințele se certifică în conformitate cu Directiva 2002/57/CE a Consiliului (5).
   
   Articolul 2
   La articolul 40 alineatul (2) din Regulamentul (CE) nr. 1122/2009, se elimină al doilea paragraf.
   Articolul 3
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 aprilie 2013.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 30, 31.1.2009, p. 16.
   
      (2)  JO L 316, 2.12.2009, p. 1.
   
      (3)  JO L 316, 2.12.2009, p. 65.
   
      (4)  JO L 193, 20.7.2002, p. 1.
   
      (5)  JO L 193, 20.7.2002, p. 74.”